Vrystaat hou konferensie vir beleggers | Netwerk24
Deur Marietjie Gericke 21 Oktober 2019 06:34
Sisi NtombelaFoto: Argief
'n Groot konferensie vir voornemende beleggers in die Vrystaat word Donderdag in Bloemfontein gehou.
Sisi Ntombela, premier, en Makalo Mohale, LUR vir die departement van ekonomiese en kleinsakeontwikkeling, toerisme en omgewingsake, sal die Vrystaatse afvaardiging lei en onder meer bestaande projekte wat gereed is vir belegging bespreek.
Dié departement bied die konferensie met die tema "Die aanmoediging van belegging in die Vrystaat deur vennootskappe" aan.
Tebogo Oepeng, departementele woordvoerder, sê ekonomiese groeiprojekte word deur die gefokusde bemarking van handels- en beleggingsgeleenthede ondersteun en daarom is die konferensie baie belangrik.
Oepeng sê daar is 'n stewige grondslag nodig waarop bemarking vir beleggings gedoen kan word sodat die ekonomie kan blom.
Beleggingsgeleenthede in die mynbou, vervaardigingsbedryf, agro-prosessering, tegnologie en die groen ekonomie sal onder die loep kom.
Hy sê die oogmerk van die konferensie is om aan voornemende beleggers projekte uit te wys wat 'n hoë impak sal hê.
"Die Vrystaatse provinsiale regering gaan ook die 2019-beleggingsprospektus bekend stel. Die oogmerk hiervan is om beleggings na die Vrystaat te lok sodat die ekonomie kan groei en werkgeleenthede geskep kan word."
Luidens die beskikbare statistieke was buitelandse belegging in die Vrystaat in 2017 R8,4 miljard, sê Oepeng.
Die Vrystaat het ook die status as 'n gerieflike uitvoerder van goedere. Oepeng sê die uitvoer van die Vrystaatse provinsiale regering was in 2018 R7,64 miljard en die invoer R5,29 miljard. Dit het tot 'n positiewe handelsbalans van R2,35 miljard gelei, sê hy.
"Na raming het die Vrystaat as provinsie 'n bruto binnelandse produk van R242 miljard in 2018 gehad," sê hy.